**Natură moartă**

*Tudor Arghezi*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Zăresc în mine șesuri și temelii de munți

Cu ceruri printre piscuri și râuri pe subt punți,

Ca pe pământ, întocmai ca pe pământ, din care

Ieșii ca o mâhnire, trăind ca o-ntrebare.

Se înfiripă umbre, schițate, și se-ntind,

Ca-n urma unui soare născându-le murind.

Păduri culcate-n unde, pe apele domoale,

Și turlele prin ceață, ca de castele goale,

Câte un drum cotește, oprit la un copac.

Vor fi trecute toate, c-atât adorm și tac?...

Le-asemui parcă unui veșmânt care mai poartă

Și astăzi urma veche-a mișcării-n cute moartă.

Dar când, întârziată, copita, pe răzoare,

Se-ndreaptă către peșteri, a unei căprioare,

Să înțeleg de unde se-ntoarce-mi vine greu...

Din câmpul sterp și rece, sau din sufletul meu?